Спорт | Световното в България и Италия ще е по-добро от Полша 2014 - Капитал
10 сеп 2016, 12:40, 23989 прочитания
Световното в България и Италия ще е по-добро от Полша 2014
Президентът на Международната федерация по волейбол Ари Граса пред "Капитал"
Ари Граса, президент на FIVB
[FIVB]
Бразилецът Ари Граса стана президент на Международната федерация по волейбол (FIVB) през 2012 г., след като преди това беше изпълнителен вицепрезидент и член на няколко комисии. Той е бивш волейболист, а от 1997 до 2013 г. управляваше бразилския волейбол. С оглавяването на FIVB той си постави за цел да развие спорта и да го превърне в по-добър продукт. С времето на картата се появиха нови страни и пролича стремежът за маркетиране и обвързване с привържениците в турнирите, организирани от FIVB.
Доволен ли сте от олимпийските турнири по волейбол и плажен волейбол?
Да, изключително съм доволен, постигнахме голям успех. Още преди началото знаехме, че Рио 2016 представлява уникална възможност за нашия спорт, тъй като плажният волейбол се завърна в духовния си дом на Копакабана, а волейболът се проведе на историческо място – в зала "Мараканазиньо". Получихме световно признание заради създаването на прекрасна парти атмосфера. Привърженици от всички възрасти, полове и националности станаха част от спектакъла, а FIVB постави стандарт за обвързване на феновете. Когато в следващите месеци и години се обърнем назад, ще знаем, че на тези игри волейболът затвърди позициите си на спорт, в който цялото семейство се забавлява.
Кой беше за вас най-запомнящият се момент?
Имаше куп зрелищни и паметни мигове. Имахме държави, които за пръв път бяха на олимпийски игри, например Египет. За пръв път в историята на плажния волейбол имахме състезателка, играеща с хиджаб. Снимката на Доаа Елгобашли в мача с Германия обиколи света и стана символ на разнообразието в Рио 2016. Това дори беше определен като един от най-знаковите моменти за целите игри и подчерта идеята на волейбола като глобален спорт за всички. В същото време съм сигурен, че страстта, емоциите и цветовете на публиката в зала "Мараканазиньо" дълго ще са в спомените на хората. Атмосферата беше спираща дъха, още повече че мъжкият отбор на Бразилия спечели златото пред собствена публика. Повече от 20 години домакинът не беше печелил олимпийската титла, така че и това беше специално. Китайката Лан Пин стана първият човек, спечелил олимпийско злато като треньор и играч. Виждате, че е трудно да се избере само един момент.
Какво си бяхте поставили като основни цели и какво успяхте да изпълните?
Искахме да бъдем на първо място като спорт, който носи забавление за цялото семейство. Да позиционираме волейбола на централно място в отразяването на олимпийските игри и да поставим стандарт за обвързаност с публиката. Имахме и желание да оставим устойчиво наследство в Бразилия. Развихме социална програма за спортно наследство в Рио, която включи организирането на волейболен фестивал и на тренировъчни центрове преди началото на игрите. Поканихме и феновете да се включат в забавленията на плажните ни игрища.
Едно от основните предизвикателства беше да уловим фантастичната възможност и да направим всичко по силите си да използваме страстта на Бразилия към волейбола, за да организираме най-добрите турнири в историята на олимпийските игри. Уверено мога да кажа, че изпълнихме очакванията си. Волейболът затвърди статута си на ключово събитие в олимпийската програма.
Неприятно впечатление обаче направиха празните места в един от "най-бразилските" спортове – плажния волейбол на Копакабана. Това не ви ли притеснява като президент и в частност като бразилец?
Разбира се, че всички ние сме разочаровани, че имаше празни места, въпреки че волейболът и плажният волейбол бяха по-малко засегнати от други спортове. Бразилската култура е различна спрямо другите страни и това се отрази на посещаемостта спрямо Лондон 2012. За феновете е характерно да посетят мач, след това да отидат да се видят с приятели, да се насладят на атмосферата в Рио и после да се върнат. Според мен, а и тук във федерацията го отчитаме, атмосферата на волейболните мачове беше всеки път наелектризираща, а в по-късните етапи на състезанията посещаемостта беше около 95%.
През вашия мандат развихте играта, като въведохте новите технологии – докъде можете да стигнете и какви идеи имате?
Иновациите са в основата на всекидневната ни работа. Отдадени сме на идеята волейболът да стане семеен спорт номер едно в света и най-новите технологии са съществена част в този процес. Рио 2016 бяха най-високотехнологичните ни игри. За пръв път на олимпийски игри въведохме технологии като използването на таблети за съдиите и системата за оспорване. Ние непрестанно намираме начини да модернизираме спорта, за да бъде по-справедлив за спортистите и по-привлекателен за публиката.
Смятате ли, че трябва да бъдат направени промени в правилата на играта?
Имаме различни комисии като съдийската и треньорската, които бяха създадени специално, за да оценят състезанията и да посочат как волейболът може да се подобри. По време на Рио 2016 представихме и комисия на състезателите, която ще бъде много важна за това интересите на спортистите да бъдат представени във FIVB. Уверени сме, че експертите в тези комисии ще предложат промени, където е необходимо, за да бъде волейболът още по-привлекателен. Но все още не мога да кажа какви точно, нека първо да чуем мнението им.
За мен няма съмнение, че волейболът е в златната си ера, но винаги има място за подобрение. Постоянно намираме нови начини за развитие и за привличане на нови фенове. В Рио постигнахме огромен успех и ще го използваме като вдъхновение, за да пренесем волейбола на следващото ниво. В Токио през 2020 г. ни предстои нов специален момент за нашия спорт, тъй като волейболът се завръща в града, в който през 1964 г. направи олимпийския си дебют.
FIVB промени формата на Световната лига, за да включи нови държави. Постигнахте ли това, което търсехте като ефект?
Ние сме глобален спорт и е важно да направим състезанията си достъпни за възможно най-много страни. От 2012 г. насам Световната лига постигна огромен растеж, като броят на участниците се увеличи от 12 до рекордните 36. Това откри възможности пред развиващи се волейболни нации като Словения и Катар. Континенталната купа в плажния волейбол също е отличен пример за това, тъй като там увеличихме броя на участващите отбори в олимпийския квалификационен процес от 31 през 2008 г. до 143 през 2012 г., за да стигнем до 169 по пътя към Рио 2016. Има огромен апетит към волейбола по света и ние се обвързваме с много нови почитатели. Наблюдаваме голям ръст в азиатските страни, но се опитваме да развием волейбола не в един определен регион, а във всички краища на света.
Какви са очакванията и изискванията ви към България и Италия за следващото световно първенство за мъже?
Това е повратен момент за FIVB и международния волейбол, защото за пръв път две държави ще организират съвместно ключовото ни събитие между две олимпиади. Италия и България вече са приемали световното поотделно, бяха съдомакини на европейското първенство през 2015 г. и съм сигурен, че ще стъпят на този опит за едно незабравимо събитие. И двете страни имат традиции и богат опит в организирането на спортни събития, имат и отлична публика. Волейболът е много популярен там, видях го с очите си по време на Евро 2015 и се надявам, че ще успеем да използваме тази подкрепа, за да вдъхновим останалата част от света. За нас тази популярност за волейбола беше изключително важна при избора на домакин.
За световното първенство в Полша се говори като за най-доброто в историята, а вие го споменавате с възхищение. Мислите ли, че е възможно България и Италия да направят нещо по-добро?
- Категорично. Световното в Полша постави много висок стандарт, но това ни даде точка, от която да тръгнем нагоре. Вярвам, че България и Италия ще успеят да надскочат. Имаме и положителния опит и инерцията от Рио 2016, които ще използваме като трамплин за бъдещи успехи, като ги споделим с организаторите на световното първенство. Убеден съм, че няма да има отстъпление по отношение на организацията.
от Дневник,15 окт 2016
от Дневник,6 окт 2016
Предозиране: Волейболната федерация изрази "дълбока благодарност" към Борисов
Данчо Лазаров: Не знаем колко ще струва световното, но парите не са най-важното
от Дневник,15 яну 2016
Граса: Сигурен съм, че България и Италия ще организират запомнящо се световно
от Дневник,9 дек 2015
Етикети: Ари Граса волейбол олимпийски игри Рио 2016
6 мар 2020, 5063 прочитания
18 юни 2019, 2530 прочитания
Има място за новите кучета
Как слабо известният словенски адвокат Александър Чеферин оглави УЕФА